– Du tror det ikke før du får se det, sa Tom Nordlie etter at Ulf slapp inn to mål fire minutter på overtid.

Start-Sandnes Ulf 3-3

Sandnes Ulf hadde seieren mot Start, og derfor fortsatt håp om å berge plassen, så langt ned i lomma som det var mulig i Kristiansand.

Tre minutter på overtid stod det 3-1 til Tom Nordlies utvalgte, men så raknet det fullstendig for gjestene på Sparebanken Sør Arena.

– Jeg synes synd på spillerne

To mål på mindre enn 60 sekunder, signert Bismark Acosta og Lars Jørgen Salvesen, gjorde at kampen endte 3-3.

I og med at Brann vant mot Sogndal, måtte Ulf ha seier.

Med bare ett poeng kan laget allerede begynne å gjøre seg klare for livet på nest høyeste nivå.

– Vi slipper inn tre mål i dag, alle på overtid, og vi har full kontroll til det gjenstår ett av de fire tilleggsminuttene. Det er ikke så mye å si egentlig, bortsett fra at jeg synes synd på de spillerne som sitter inne i garderoben og har vært oppofrende så lenge jeg har vært i Sandnes. Jeg synes synd på de - de fortjener mer enn dette. Det er som... «Du tror det ikke før du får se det», var det noe som het på TV 2 før, sa Nordlie til TV 2 etter at nedrykket var et faktum.

– Er din tid i Sandnes Ulf nå over?

– Det tror jeg ikke at jeg skal svare på akkurat nå. Det er litt for mye følelser rundt det her. Jeg tenker nå at vi skal gjennomføre siste kamp av sesongen og at jeg skal bruke mine menneskelige omsorgs - og lederegenskaper til å ta vare på gruppa. Som jeg sa til spillerne i garderoben: «dette er første minutt av resten av deres karrière». Dette er ting man må takle om man skal komme seg videre i livet.

– Vi fortjener kanskje å rykke ned

Med 22 poeng er Ulf nemlig sjanseløse.

Opp til Sogndal på plassen over skiller det bare to poeng, men opp til Brann på kvalifiseringsplass er avstanden fire poeng.

– Hvor rangerer du de siste minuttene av denne kampen på følelseskalaen din?

– Det blir som slutten med Viking, men med positivt fortegn, gullfinalen med Start i 2005, kvalik med Vålerenga mot Sogndal... Jeg har en tendens til å ende opp der det skrives historie, sa Nordlie.

Fredrik Mitdsjø, som scoret Ulfs andre mål, kunne ikke forklare hvorfor laget kollapset på overtid.

– Det er jævlig trist. Å slippe inn to mål på overtid... Jeg har det ikke så bra akkurat nå. Det er umulig å si hvorfor det skjer. Jeg synes vi kjemper bra i 90 minutter, men i siste kvarteret slipper vi alltid inn mål. Det skal ikke gå an å slippe inn to etter 90 minutter. Da fortjener vi kanskje å rykke ned, sa han til TV 2.

Slik gikk det til

I det som var en underholdende og etter hvert svært så innholdsrik kamp i Kristiansand, så Ulf lenge ut til å ha kontroll.

Edier Frejd sendte de lyseblå foran allerede etter 12 minutter, og Midtsjø doblet ledelsen drøye fem minutter før hvilen.

Gudmundur Kristjánsson reduserte på lekkert hvis med et velplassert skudd like før pause, men Randall Brenes reetablerte gjestenes tomålsledelse tidlig i andreomgang da han fikk stå hele alene på bakerste stolpe og enkelt kunne sette ballen i mål.

Ulf holdt unna for vertene til ordinær tid var ute, men så gikk det skeis, og det til gagns.

Først satte Acosta ballen i nettaket etter mye frem og tilbake etter et hjørnespark, før Salvesen fullbyrdet et usannsynlig comeback ved å smelle ballen over Hannes Thór Halldórsson og opp i lengste hjørne mindre enn 60 sekunder senere.

Nedrykket var et faktum.